"O bniedem , qum fuq riġlejk, ħa nkellmek." U daħal fija l-ispirtu u waqqafni fuq riġlejja; u smajt x'kien qiegħed jgħidli. "O bniedem," qalli, "qiegħed nibagħtek għand ulied Iżrael, ġens ta' nies rashom iebsa, li rvellaw kontra tiegħi; dinbu kontra tiegħi, huma u missirijiethom sal-lum stess. Huma nies wiċċhom sfiq u qalbhom iebsa; se nibagħtek għandhom, biex tgħidilhom: 'Dan jgħid Sidi l-Mulej', jisimgħu u ma jisimgħux - nies ta' ras iebsa huma - ħa jkunu jafu li hemm profeta f'nofshom. "Imma int, o bniedem, la tibżax minnhom u la tibżax minn kliemhom: se ssib ruħek qalb l-għollieq u x-xewk u timxi fuq l-iskorpjuni. Titbeżżax minn kliemhom u titwerwirx minn wiċċhom, għax ilkoll razza xewwiexa. Tgħidilhom kliemi, jisimgħu u ma jisimgħux. Għax huma nies ta' rashom iebsa." Il-Profeta ordnat jiekol il-ktieb Dan jgħid il-Mulej: "Imma int, o bniedem, isma' xi ngħidlek jien; tkunx rasek iebsa bħal dawn in-nies ta' rashom iebsa; iftaħ ħalqek u kul dak li se nagħtik." Jien ħarist u rajt id riesqa lejja, u ara, f'dik l-id kien hemm ktieb imkebbeb . Fetħu quddiemi, u rajt li kien miktub minn quddiem u minn wara; kien hemm miktub fih tnehid u biki u ħsara.